N'eo ket ar wech kentañ e vez savet ur film diwar-benn an diforc'hioù en ur c'houblad gall keitat/ gall a-orin eus Afrika an Anternoz. Ne zegaso Il reste du jambon ? netra nevez er preder na netra. Nann, nerzh ar film a zo eveljust er bagad aktourien dispar, zoken evit perzhioù bihan tout. Eveljust eo leun a glichedoù ar film, dre ma ra goap outo, met tremen a ra mat awalc'h abalamour d'ar blijadur a seblant an holl kaout o c'hoari ha dreist-holl da dudennoù dreist evel hini Houria, mamm Djalil. War ar rouedad ez eus ur bern tud o lârat eo nul ar film, kazi gouennelour ha tout. Anzav a ran n'em eus ket gwelet tamm ebet an tu-se, rak ur gomedienn diwar-benn diforc'hioù sevenadurel a ziskouez alies ar rakvarnioù eus an daou du. Evidon-me e oa just ur filmig skañv ha n'on ket aet da glask pelloc'h… Evejust ez eus lodennoù un tammig "re"', n'int ket gwirheñvel met bon n'em eus ket santet na dañjer na drouk er film. Ur gomedienn c'hall da sellet pa vezer un tamm skuizh ha setu arabat klask pemp troad d'ar maout d'am meno…